নিজস্ব প্রতিবেদন: শোভন চট্টোপাধ্যায়ের ইস্তফা দেওয়ার পর আপাতত তাঁর ছেড়ে যাওয়া দুটি দফতর সামলাচ্ছেন ফিরহাদ হাকিম। কিন্তু ইতিমধ্যেই পুর ও নগরোন্নয়ন দফতর রয়েছে ফিরহাদের। এর পাশাপাশি কলকাতা পুরসভার মেয়র পদে তাঁর অভিষেক একপ্রকার নিশ্চিত বলে খবর। সে কারণে মন্ত্রিসভায় নতুন মুখ আনতে চলেছেন মমতা বন্দ্যোপাধ্যায়। সূত্রের খবর, দমকল দফতরের দায়িত্ব দেওয়া হতে পারে সুজিত বসুকে। সুজিত বসুকে দমকল দফতরের দায়িত্ব দেওয়া হলে রাজ্য পেতে চলেছে নতুন মন্ত্রী। এদিকে, তৃণমূল সূত্রে খবর, নতুন মেয়র হিসেবে মমতা বন্দ্যোপাধ্যায়ের ঘনিষ্ঠ ফিরহাদ হাকিমের নাম প্রায় চূড়ান্ত। কিন্তু মেয়রের নাম ঘিরে জল্পনার মধ্যেই ডেপুটি মেয়র পদ নিয়ে নতুন জল্পনা ভেসে উঠল। শোনা যাচ্ছে, সরতে চলেছেন ডেপুটি মেয়র ইকবাল আহমেদ। তাঁর স্থলাভিষিক্ত হতে পারেন মেয়র পারিষদ অতীন ঘোষ। বর্তমান কাউন্সিলরদের কাউকে নয়, হেভিওয়েট কাউকেই মেয়র করতে চান মুখ্যমন্ত্রী। মঙ্গলবারই ফিরহাদ হাকিমকে ইঙ্গিত দিয়ে রেখেছেন  বলে সূত্রের খবর। গত ৬ মাসে খলিল আহমেদকে পুরসভার বিভিন্ন কাজ ফিরহাদ হাকিমের পরামর্শ  নিয়ে করার নির্দেশ দিয়েছিলেন মুখ্যমন্ত্রী। ফিরহাদ হাকিম  দীর্ঘদিন কাউন্সিলর হিসেবে কাজ করেছেন। সেই অভিজ্ঞতাকে কাজে লাগাতে চান মুখ্যমন্ত্রী। সেক্ষেত্রে পুরনিগম আইনে পরিবর্তন আনতে চলেছে  রাজ্য সরকার।     প্রসঙ্গত, মঙ্গলবার বিকালে মন্ত্রিত্ব থেকে ইস্তফা দেন শোভন চট্টোপাধ্যায়। কাজকর্ম নিয়ে গতকাল বিধানসভায় মুখমন্ত্রীর ধমকের মুখে পড়েন মেয়র শোভন চট্টোপাধ্যায়। বিধানসভায় মুখ্যমন্ত্রীর কক্ষে মিনিট দশেক দুজনের মধ্যে একান্তে কথা হয়। তখনই নেত্রীর ধমকের মুখে পড়েন শোভন চট্টোপাধ্যায়। ব্যক্তিগত জীবনে টানাপোড়েনের জেরে রাজনৈতিক ও প্রশাসনিক দায়িত্ব কোনওটাই তিনি ঠিকমতো পালন করতে পারছেন না বলে, শোভন চট্টোপাধ্যায়কে সাফ জানান মুখ্যমন্ত্রী। এরপর নবান্নে দমকল দফতরের অনুষ্ঠানেও মঞ্চে শোভন চট্টোপাধ্যায়কে রাগত স্বরে কিছু বলতে দেখা যায় মুখ্যমন্ত্রীকে। তারপর সাংবাদিক বৈঠকে না গিয়ে নিজের ঘরে চলে যান শোভন চট্টোপাধ্যায়। ঘর থেকে বেরিয়ে সোজা মুখ্যমন্ত্রীর প্রিন্সিপ্যাল সেক্রেটারি গৌতম স্যানালের কাছে গিয়ে তাঁর হাতে মুখবন্ধ খামে ইস্তফাপত্র তুলে দেন শোভন চট্টোপাধ্যায়। এরপর বেরিয়ে যান নবান্ন ছেড়ে।